Michalina Wisłocka

mini|Ploča
**Michalina Anna Wisłocka** rođena Braun (fonetski: Mihalina Anna Vislocka; Łódź, 1. jula 1921 – Varšava, 5. februara 2005) bila je poljska doktorica, endokrinolog, ginekolog, citolog i seksolog, doktor medicinskih nauka (1969), autorica naučno-popularnog vodiča za seksologiju “Sztuka kochania” (“Umjetnost ljubavi”) (1978).

## Biografija 
Rođena je u intelektualnoj porodici. Njen otac, Jan Tymoteusz Braun, bio je nastavnik u osnovnoj školi u ulici Klonowa 11, a zatim (od decembra 1926. do septembra 1939.) upravnik osnovne škole u g. Łódź; majka – Anna rođena Żylińska, čuvala je kuću i držala časove poljskog jezika. Imala je dva mlađa brata: Andrzeja (pisca) i Jana (sumerologa). Njena nećakinja je Ewa Braun, scenografkinja i kostimografkinja, dobitnica Oscara.

Prije Drugog svjetskog rata živjela je sa roditeljima u zgradi osnovne škole, odakle su Nijemci raselili nju i njenu porodicu u oktobru 1939. godine, a ubrzo nakon toga, preko logora za preseljenje u Radogoszczu, preselili su se u Generalnu vladu, u Krakov. Ubrzo se odvojila od roditelja, koji su otišli u selo Nari, gdje je njen otac preuzeo mjesto učitelja i tu sa suprugom i sinovima ostao do kraja okupacije. Ona je otišla kod svog muža – Stanisława Wisłockog (biologa), u Varšavu, gdje su oboje radili u bolnici Wolski do izbijanja Varšavskog ustanka.

Medicinsku diplomu stekla je 1952., specijalizaciju iz akušerstva i ginekologije 1959., a doktorat medicinskih nauka 1969.

Bila je suosnivač Društva svjesnog majčinstva, gdje se bavila liječenjem neplodnosti i kontracepcijom. Preuzela je vođenje Klinike svjesnog majčinstva na Institutu za majku i dijete u Varšavi. Sedamdesetih godina vodila je citodijagnostičku laboratoriju Društva za planiranje porodice.

Njen naučno-popularni vodič iz oblasti seksologije ”Sztuka kochania” (”Umjetnost ljubavi”), koji je objavljen 1978. godine, postao je bestseler (ukupan tiraž od 7 miliona primjeraka) i pokrenuo je veću otvorenost u pitanjima seksa i seksualnog života u Poljskoj.

Umrla je u Varšavi od kardioloških komplikacija nakon srčanog udara. Sahranjena je 11. februara 2005. godine na evangelističko-augsburškom groblju u Varšavi.

## Komemoracija 
Dana 9. septembra 1997. godine odlikovana je Viteškim križem Reda Polonia Restituta.

Michalini Wisłockoj posvećeni su Park ljubavi u Lubniewici i trg u Łódźu.

Na osnovu njenog života snimljen je film “Sztuka kochania. Historia Michalini Wisłockiej” (“Umjetnost ljubavi. Priča Michalini Wisłockiej”).

## Knjige 
Pored knjiga iz oblasti seksologije kao što su:

* “Technika zapobiegania ciąży” (”Tehnika prevencije trudnoće”).
* “Sztuka kochania” (”Umjetnost ljubavi”), 1978, .
* “Kalejdoskop seksu” (”Kaleidoskop seksa”), 1986, .
* “Sztuka kochania – w 20 lat później” (”Umjetnost ljubavi – 20 godina kasnije”), 1988, .
* “Sztuka kochania – witamina M” (”Umjetnost ljubavi – Vitamin M”), 1989, .
* “Sukces w miłości” (”Uspjeh u ljubavi”), 1993, .

Bila je i autorica dnevnika “Miłość na całe życie. Wspomnienie z czasów beztroski” (”Ljubav za cijeli život. Uspomene iz bezbrižnih dana”), 2002, .

## Reference 
Kategorija:Rođeni 1921.
Kategorija:Umrli 2005.
Kategorija:Biografije, Łódź
Kategorija:Poljski ljekari
Kategorija:Seksologija